ศุภลักษณ์ อัมพุช

ศุภลักษณ์ อัมพุช (เกิด 20 มกราคม พ.ศ. 2498)  เป็นนักธุรกิจชาวไทย ปัจจุบันดำรงตำแหน่งประธานกรรมการบริหารกลุ่มเดอะมอลล์ จากข้อมูลของนิตยสาร ฟอบส์ ฉบับภาษาไทย ในปี พ.ศ. 2566 ศุภลักษณ์เป็นเศรษฐินีที่มีทรัพย์สินอยู่ที่ 69,420 ล้านบาท เป็นลำดับที่ 15 ของไทย

ประวัติ
ศุภลักษณ์ อัมพุช เป็นบุตรคนที่ 2 ของนายศุภชัยและนางบุญเลี้ยง (สกุลเดิม กันเขตต์) มารดาถึงแก่กรรมตั้งแต่เธอยังเด็ก

ศุภลักษณ์สำเร็จการศึกษาระดับมัธยมศึกษาจากโรงเรียนมาแตร์เดอีวิทยาลัย ระดับปริญญาตรีที่คณะเภสัชศาสตร์ มหาวิทยาลัยมหิดล  ด้วยเกียรตินิยมอันดับ 1 ศึกษาต่อระดับปริญญาโทในสาขาวิชาเภสัชอุตสาหกรรม มหาวิทยาลัยเพอร์ดู สหรัฐ กลับมาเป็นอาจารย์คณะเภสัชศาสตร์ สาขาเภสัชอุตสาหกรรม มหาวิทยาลัยมหิดลอยู่ช่วงหนึ่ง รวมถึงการเป็นผู้แทนขายยา บริษัท แอตแลนติก จำกัด ก่อนตัดสินใจมาช่วงทำงานต่อจากคุณพ่อ นายศุภชัย ผู้ก่อตั้งกลุ่มเดอะมอลล์ ซึ่งขณะนั้นกำลังทำโครงการเดอะมอลล์ ราชดำริ เมื่อ พ.ศ. 2524 แต่ก็ประสบกับภาวะขาดทุนทำให้ต้องปิดสาขานี้ไปเมื่อ พ.ศ. 2531

เมื่อไม่สำเร็จจากโครงการในเมือง เดอะมอลล์เข้าหากลุ่มลูกค้าย่านชานเมืองแทน โดย พ.ศ. 2532 จากพื้นที่สวนมะพร้าวย่านฝั่งธนบุรีถูกพัฒนาเป็นเดอะมอลล์ ท่าพระ ต่อมา พ.ศ. 2534 เปิดเดอะมอลล์ งามวงศ์วาน พ.ศ. 2537 เปิดตัวพร้อมกันทั้งสาขาบางแคและเดอะมอลล์ 8 สาขาบางกะปิ จากนั้นได้จับกลุ่มลูกค้าที่มีรายได้สูงขึ้นเป็นครั้งแรกด้วยการเปิดโครงการเอ็มโพเรียม ร่วมกับกลุ่มโสภณพนิช เมื่อ พ.ศ. 2540 แม้จะเกิดวิกฤตต้มยำกุ้ง แต่รายได้ของดิเอ็มโพเรียมในปีแรกก็ทำได้ดี ภายหลังได้มีโครงการ ดิ เอ็มดิสทริค ประกอบไปด้วย 3 ศูนย์การค้าหลัก คือ เอ็มโพเรียม เอ็มควอเทียร์ และเอ็มสเฟียร์ จนกระทั่งเปิดสยามพารากอนจากการร่วมทุนกับสยามพิวรรธน์ เธอรับบทบาทเป็นกำลังหลักในการสร้างสยามพารากอนให้เป็นจุดหมายปลายทางในการท่องเที่ยวที่สำคัญของกรุงเทพ

ด้านตำแหน่งการทำงาน ศุภลักษณ์เริ่มทำงานในตำแหน่ง ผู้จัดการฝ่ายการค้า บริษัท เดอะมอลล์ ดีพาร์ท เม้นท์สโตร์ จำกัด ปัจจุบันเธอดำรงตำแหน่งรองประธานกรรมการบริหารอาวุโส บริษัท เดอะมอลล์ กรุ๊ป จำกัด รองประธานกรรมการบริหารอาวุโส บริษัท ดิ เอ็มโพเรียม ช้อปปิ้ง คอมเพล็กซ์ จำกัด และรองประธานกรรมการบริหาร บริษัท สยามพารากอน ดีเวลลอปเม้นท์ จำกัด

พ.ศ. 2564 ศุภลักษณ์ได้รับมอบเครื่องราชอิสริยาภรณ์ชั้นสูงสุดของประเทศฝรั่งเศส เชอวาลีเยเลฌียงดอเนอร์ ชั้นอัศวิน (Chevalier de la Légion d'Honneur) เพื่อยกย่องและเชิดชูบุคคลที่มีผลงานโดดเด่น ในการส่งเสริมและพัฒนาธุรกิจแฟชั่นแบรนด์หรูของฝรั่งเศสในประเทศไทย อีกสี่ปีต่อมาเธอได้รับเครื่องอิสริยาภรณ์ดาราแห่งอิตาลี ชั้นอัศวิน (Cavaliere dell’Ordine della Stella d’Italia) สำหรับบุคคลที่มีบทบาทโดดเด่นในการเผยแพร่วัฒนธรรมของอิตาลี

จากข้อมูลเมื่อ พ.ศ. 2568 ศุภลักษณ์กับครอบครัวมีทรัพย์สินอยู่ที่ 3.83 หมื่นล้านบาท เป็นลำดับที่ 28 ของไทย จากนิตยสาร ฟอบส์

 รางวัล 
 World Retail Hall of Fame 2024

 อ้างอิง 

หมวดหมู่:ชาวไทยเชื้อสายจีน
หมวดหมู่:อาจารย์คณะเภสัชศาสตร์
หมวดหมู่:นักธุรกิจชาวไทย
หมวดหมู่:มหาเศรษฐีชาวไทย
หมวดหมู่:กลุ่มเดอะมอลล์
หมวดหมู่:นักเขียนชาวไทย
หมวดหมู่:บุคคลจากโรงเรียนมาแตร์เดอีวิทยาลัย
หมวดหมู่:บุคคลจากคณะเภสัชศาสตร์ มหาวิทยาลัยมหิดล
หมวดหมู่:ผู้ได้รับเครื่องอิสริยาภรณ์เลฌียงดอเนอร์